Dawn Lindberg oorledeDawn Lindberg. Foto: Skermskoot/Naledi-video Huldeblyke stroom in na die dood van Dawn Lindberg, ’n legende in die Suid-Afrikaanse vermaaklikheidsbedryf. Lindberg is Maandagaand aan Covid-19-verwante komplikasies dood. Lindberg en haar man, Des, was al langer as 50 jaar by die vermaaklikheidsbedryf betrokke. Dawn is die stigter van die Naledi-teaterpryse en was tot haar dood die uitvoerende hoof. Des het groot sukses behaal met sy Afrikaanse treffer “Die gezoem van die bye”. Die sang-egpaar is in 1965 getroud waarna hulle met hul karavaan die langpad aangedurf en in klein dorpies reg oor die land opgetree het. Des en Dawn Lindberg. Hulle het ’n duetalbum, “Folk on Trek”, opgeneem wat destyds verban is. Talle albums het gevolg en van hul treffers sluit in “The Seagull’s Name was Nelson” en “16 Rietfonteins”. Die egpaar het ook omstrede stukke op die planke gebring, waaronder “Godspell” wat verbied is. “Pippin”, “The Black Mikado”, “The Best Little Whorehouse in Texas” (waarvan die titel verbied is) en “The Vagina Monologues” het later gevolg. Des en Dawn is ’n paar jaar gelede deur die minister van kuns en kultuur as Lewende Legendes aangewys. The Real Architects of Society Awards (Wrasa) het Dawn in 2016 vereer met die prys vir uitnemendheid in die teater en sy is ook benoem vir ikoon van die jaar. Dawn laat haar man, twee seuns en kleinkinders agter.